2020 m. pasaulio moterų šachmatų čempionatas

2020 m.  pasaulio moterų šachmatų čempionatas –  tai  mačas tarp pasaulio čempionės kinų didmeistrės Džju Vendžjin ir pretendentės, 2019 m. FIDE moterų kandidačių turnyro nugalėtojos, Rusijos didmeistrės  Aleksandros Goriačkinos. 12-kos partijų mačas vyko 2020 m. sausio 4-25 d.   dviejuose miestuose: pirmosios 6-ios partijos (sausio 4-12 d.) -  Šanchajuje, likusios 6 partijos (sausio 13-25 d.) Vladivostoke.

Mačas pasibaigė lygiosiomis 6:6 (+3, =6, - 3). Nugalėtojos nustatymui buvo paskirtos keturios greitųjų šachmatų (po 25 min)  partijos. Šį  papildomą mačą 2,5:1,5 (+1, =3, - 0) laimėjo pasaulio čempionė Kinijos didmeistrė Džju Vendžjin ir išlaikė pasaulio čempionės titulą. Tai 3-ias Džjun Vendžjin  laimėtas pasaulio moterų šachmatų čempionatas.

2019 m. Kandidačių turnyras 

Po ilgos pertraukos atkurtas 2019 m. FIDE moterų kandidačių turnyras  buvo skirtas  išaiškinti pretendentę, žaisiančią 2020 metais mačą su moterų pasaulio šachmatų čempione. Turnyras vyko 2019 m. gegužės 29 – birželio 19 d. Kazanėje. 

Turnyrą laimėjo  Rusijos didmeistrė Aleksandra Goriačkina, surinkusi 9,5 taško iš 14 galimų.

Žaidimo sąlygos

Formatas
Pasaulio moterų šachmatų čempionato mačas tarp pasaulio čempionės ir pretendentės susideda iš 12-kos  partijų.

Laiko kontrolė
Laiko kiekvienai žaidėjai 40-čiai ėjimų skiriama 90 min., o po to, dar 30 min iki partijos pabaigos. Nuo pirmo žaidėjos atlikto ėjimo jai pridedama 30 sek.

Figūrų spalvos
Burtai dėl figūrų spalvos pirmojoje partijoje traukiami per mačo atidarymo ceremoniją.
Figūrų spalvos žaidėjoms turi būti pakeistos sužaidus 6-ąją partiją: žaidėja gavusi baltąsias figūras  1-ąjai  partijai, 7- ąją turi žaisti juodosiomis figūromis.

Žaidimo ir laisvos dienos
Žaidžiama po vieną partiją per dieną. Po 2-jų, 4-ių, 8-ių ir 10-ies partijų numatyta skirti po vieną poilsio dieną. Po šeštos partijos: išvykimui iš Šanchajaus, atvykimui ir iškilmingam  čempionato atidarymui  Vladivostoke skirtos trys dienos. Po to žaidžiamos likusios partijos.

Nugalėtojos išaiškinimas 
Žaidėja, kuri mače iš 12-kos partijų pirmoji surenka 6,5 ar daugiau taškų, tampa mačo nugalėtoja. Tolesnės partijos nebežaidžiamos. 

Iki 40 juodųjų ėjimo varžovėms neleidžiama susitarimu baigti  partiją  lygiosiomis.  Tai gali daryti tik teisėjas  įsitikinęs, kad  pozicija buvo tris kartus pasikartojusi.

Jei pasibaigus mačui, rezultatas būtų lygus, sekančią dieną žaidžiamos  papildomos greitųjų šachmatų partijos.

Tokiu atveju, ištraukus dėl figūrų spalvos naujus burtus, žaidžiamas 4 partijų greitųjų šachmatų mačas (25 min +10 sek  po kiekvieno ėjimo,  pradedant nuo pirmojo)

Jei ir vėl lygu – traukiami burtai ir žaidžiamas mačas iš dviejų žaibo partijų (5 min +3 sek po kiekvieno ėjimo), jei ir vėl lygu žaidžiamas sekantis 2-jų žaibo partijų mačas. Tokie mačai gali būti kartojami penkis kartus. Kiekvienam mačui dėl figūrų spalvų traukiami burtai.

Jei po 5-ių žaibo mačų vis dar lygu, traukiami burtai ir žaidžiama lemiama žaibo partija ( „Armagedonas“), kur žaidėja laimėjusi burtus gali rinktis figūrų spalvą. Armagedono partijoje baltieji gauna 5 min. laiko, o juodieji 4 min. (nuo 61 ėjimo po kiekvieno ėjimo pridedama po 2 sek), bet baltieji privalo laimėti partiją: lygiųjų atveju, mačo nugalėtoju skelbiamas juodosiomis figūromis žaidęs žaidėjas.

Prizinis fondas
Mačo prizinis fondas yra 500000 eurų. Nugalėtoja, jei laimėtų mačą, sužaidus 12-ka ar mažiau partijų, gauna 60 % procentų nuo šios sumos, o jei laimėtų mačą per papildomas partijas, gautų mažiau  -  55 %.  

Dalyvė, pralaimėjusi mačą be papildomų partijų, gauna 40 %, o kai pralaimi tik žaisdama papildomas partijas, gauna daugiau - 45 % nuo prizinio fondo sumos.

Pagrindinis mačas
Pagrindinis standartinės laiko kontrolės mačas po įtemptos kovos pasibaigė lygiosiomis 6:6. Tačiau mačas buvo įtemptas: šešios partijos buvo rezultatyvios, šešios baigėsi  lygiosiomis. Pirmoje mačo pusėje vykusioji Šanchajuje rezultatyvios buvo tik dvi partijos. Trys pirmosios partijos baigėsi lygiosiomis.Ketvirtojoje Kinijos šachmatininkė Džju Vendžjin žaisdama baltosiomis figūromis laimėjo ir rezultatas tapo 2,5:1,5 jos naudai.

Tačiau sekančioje partijoje Rusijos šachmatininkė Aleksandra Goriačkina žaidusi baltosiomis figūromis pasiekė revanšą ir išlygino mačo rezultatą. Šeštoji mačo partija, paskutinė Šanchajuje, baigėsi lygiomis ir varžovės, esant lygiam mačo rezultatui - 3:3, išvyko tęsti mačo į Vladivostoką.

Čia, po lygiųjų 7-oje partijoje, aštuntąją laimi pretendentė ir persveria mačo rezultatą savo naudai - 4,5:3,5. Tačiau neilgam: aštuntąją ir devintąją partijas laimi pasaulio čempionė ir, likus dviem partijoms, dar kartą išeina į priekį 5,5:4,5. 11-oji partija baigėsi lygiosiomis, bet paskutinę, 12-ąją partiją, Aleksandra Goriačkina laimi ir išlygina mačo rezultatą - 6:6.

Papildomos partijos 
Nugalėtojai išaiškinti buvo paskirtas papildomas 4-ių partijų greitųjų šachmatų (25 min + 10 sek.) mačas. Jį 2,5:1,5  laimėjo kinė Džju Vendžjin, kuri išlaikė moterų pasaulio šachmatų čempionės titulą.

Pastaba. Rezultatas juodame langelyje, kai mačo dalyvė žaidė juodosiomis figūromis. Mačo partijas galima peržiūrėti paspaudus kvadratėlius.

Šaltiniai

Nuorodos 
 Džju Vendžjin apgina pasaulio čempionės titulą 
 Moterų pasaulio šachmatų čempionatų istorija
 2020 m. pasaulio moterų šachmatų čempionato partijos  

Pasaulio šachmatų čempionatai